CENTELเผยแผ่นดินไหวญี่ปุ่นไม่กระทบธุรกิจ
เหตุบริษัทมีลูกค้าญี่ปุ่นน้อย พร้อมมองการเมืองยังเป็นความเสี่ยงหลัก ส่วนปีนี้คาดกำไรจะกลับมาโตเกือบเท่าช่วงสูงสุดปี 2547
14 มี.ค. 2554

เหตุบริษัทมีลูกค้าญี่ปุ่นน้อย พร้อมมองการเมืองยังเป็นความเสี่ยงหลัก ส่วนปีนี้คาดกำไรจะกลับมาโตเกือบเท่าช่วงสูงสุดปี 2547 
นายรณชิต มหัทธนะพฤทธิ์ รองประธานอาวุโสฝ่ายการเงินและบริหาร บริษัท โรงแรมเซ็นทรัลพลาซา (CENTEL) เปิดเผยว่า บริษัทไม่ได้รับผลกระทบจากกรณีที่แผ่นดินไหวในญี่ปุ่น เนื่องจากบริษัทมีสุดส่วนลูกค้าที่เป็นญี่ปุ่นเพียง 3 % จากจำนวนนักท่องเที่ยวญี่ปุ่นที่เข้ามาเที่ยวเมืองไทยเฉลี่ยที่ 9 แสน-1ล้านคนต่อปี หรือคิดเป็น 6 % ของนักท่องเที่ยวต่างชาติที่เข้ามาเที่ยวไทยปีละ14-15 ล้านคน



รณชิต
อย่างไรก็ตาม คาดว่า ปี 2554 บริษัทจะมีกำไรสุทธิกลับไปใกล้เคียงที่ 541 ล้านบาทในปี 2547 ซึ่งเป็นระดับที่สูงประวัติการณ์ของงบริษัท แม้ปี 2553 บริษัทจะมีผลขาดทุนที่ 51 ล้านบาทก็ตาม เนื่องจากสถานการณ์ทุกอย่างเริ่มดีขึ้นตั้งแต่การฟื้นตัวของธุรกิจโรงแรมและการประกอบธุรกิจอาหารที่มีการเติบโตที่แรงเกินคาด
ขณะที่คาดว่า รายได้รวมในปีนี้จะอยู่ที่ 1.1 หมื่นล้านบาท หรือเพิ่มขึ้น 17-20% จากปีก่อนที่ 9,500 ล้านบาท โดยจะมาจากธุรกิจอาหาร 5,800 ล้านบาท และธุรกิจโรงแรม 5,200 ล้านบาท และผ่านมาเพียง 2 เดือนรายได้จากโรงแรมก็พอทราบแล้วว่ามีกรเติบโตที่ดีกว่าช่วงเดียวกันของปีก่อน และธุรกิจอาหารก็มีรายได้เติบโตถึง 23.8 % 
นายรณชิต กล่าวต่อว่า ปีนี้ยังมองเรื่องการเมืองเป็นปัจจัยเสี่ยงอันดับหนึ่ง เพราะปีก่อนได้รับผลกระทบจากการชุนนุมทางการเมืองที่ทำให้รายได้จากเซ็นทรัลเวิร์ดลดลง พร้อมยังต้องตั้งสำรองจากความเสียหายอีกมาก แต่อย่างไรก็ตามเชื่อว่าสถานการณ์จะมีทิศทางที่ดีขึ้นหลังนายกรัฐมนตรีได้กำหนดเวลายุบสภาที่แน่นอน เพราะเชื่อว่าทุกอย่างอยู่ในกรอบและกระบวนการทางการเมืองมากขึ้น